Burjassot, seu de la Trobada de Pactes Territorials d’Ocupació de la Comunitat Valenciana
2025-07-24

El Consorci Pactem Nord ha triat la localitat de Burjassot com a seu de la Trobada de Pactes Territorials d’Ocupació de la Comunitat Valenciana. Trobada que tindrà lloc dijous que ve 22 de novembre de 9.30 a 14 hores a la Casa de Cultura del municipi. En l’organització de la trobada, a més d’amb el Consorci Pactem Nord, es compta també amb LABORA- Servei Valencià de Formació i Ocupació.

La trobada, que serà inaugurada pel Secretari Autonòmic d’Ocupació, Enric Nomdedéu, i el president de Pactem Nord i alcalde de Burjassot, Rafa García, en qualitat d’amfitrió, s’articularà entorn a taules obertes, ponències, tallers, i una activitat denominada “Puzle de territoris i experiències”, en la qual s’exposaran d’una manera dinàmica i sorprenent les accions més rellevants que han dut a terme els acords i pactes territorials.

La jornada s’iniciarà amb la taula oberta “Models per a la governança dels acords i pactes territorials d’ocupació”, en la qual intervindran representants de diferents pactes. L’ocupació serà una altra de les qüestions clau que s’abordarà durant la jornada, a través de la ponència “Llums i ombres en el mercat laboral. El futur del treball”, que serà a càrrec del Catedràtic de Dret del Treball i de la Seguretat Social de la UAB, Eduardo Rojo.

Pactem Nord, al costat de professionals de LABORA i de la seua xarxa de col·laboradors, coorganitza aquesta trobada amb l’objectiu de posar en valor unes iniciatives que afavoreixen la cohesió territorial, la cooperació, la solidaritat, el treball en xarxa i el desenvolupament d’accions innovadores que aporten valor i innovació als territoris.

Així mateix, s’aportaran en aquesta jornada diferents models de gestió per a la governança dels pactes territorials d’ocupació, es realitzarà una visió del mercat laboral i del futur del treball, i es realitzarà una atractiva dinàmica amb la qual fomentar el coneixement mutu, la cooperació interterritorial i l’aprenentatge conjunt en l’àmbit de l’ocupació i del desenvolupament local.

En aquesta nova etapa, amb la primera trobada de Pactes i Acords Territorials d’Ocupació a la Comunitat Valenciana, es visibilitzaran les accions desenvolupades que, entre altres factors, afavoreixen l’experimentació en diversos aspectes associats a l’ocupabilitat de les persones desocupades, al desenvolupament econòmic sostenible i a la millora de les condicions de treball del mercat laboral.

En la jornada, que serà clausurada per la Directora General d’Ocupació, Rocío Briones, que a més participarà com a ponent en una de les taules de treball, participaran els 27 acords i pactes territorials d’ocupació existents a la Comunitat Valenciana, a més dels agents socials i econòmics, del teixit empresarial i d’altres entitats habitualment col·laboradores i professionals del desenvolupament local.